作者:劉長卿
標題:入白沙渚，夤緣二十五裡至石窟山下，懷天臺陸山人
內容:遠嶼靄將夕，玩幽行自遲。歸人不計日，流水閑相隨。輟棹古崖口，捫蘿春景遲。偶因回舟次，寧與前山期。對此瑤草色，懷君瓊樹枝。浮雲去寂寞，白鳥相因依。何事愛高隱，但令勞遠思。窮年臥海嶠，永望愁天涯。吾亦從此去，扁舟何所之。迢迢江上帆，千里東風吹。